Hierdie navorsing poog om vas te stel hoe e-leer kan bydra tot kenniskonstruksie vir Bestuursrekeningkunde-studente aan die Universiteit van Suid-Afrika. Die navorsing is meer spesifiek ontwerp om vas te stel hoe opvoedkundetegnologieë soos e-leer die onderrig en leer van Bestuursrekeningkunde by Unisa kan bevorder en verbeter. Opvoeders moet verstaan hoe studente leer sodat hulle geskikte leerstrategieë kan ontwikkel. Studies toon dat e-leertoepassings normaalweg min gebruik word, soms omdat die inhoud en tegnologieë nie toepaslik is nie. Ander faktore wat dit belemmer, sluit in onkoste, swak of onvoldoende tegnologie-infrastruktuur en ’n tekort aan mensehulpbronne. ’n Raamwerk om die uitdagings van onderrig en e-leer te bestuur, is op grond van ’n omvattende literatuurstudie ontwikkel. Probleemareas en kritiese suksesfaktore is in gedagte gehou. Die genoemde raamwerk behoort van nut te wees vir die organisering van ingewikkelde kwessies en toon watter dele verdere werk vereis. Die bruikbaarheid van die raamwerk is deur middel van ’n stapsgewyse proses geëvalueer. Eerstens is dit getoets en geëvalueer op grond van ’n lesingsmodel. Tweedens is kwalitatiewe en kwantitatiewe meningspeilings geloods; sowel universiteitsdosente as -studente is versoek om die toepaslikheid van die raamwerk te bevestig. Alhoewel die uitkoms van die validasies bevredigend was, moet verdere navorsing oor ’n langer tydperk gedoen word om die skaleerbaarheid van die raamwerk te bepaal en enige teenstrydighede uit die weg te ruim. Aspekte van die raamwerk kan gebruik word om IKT’s, bv die gebruik van sigblaaie en die Learning Village, by praktyksgemeenskappe te inkorporeer.